7.1. jaanuaril 2002 jõustus Riigivastutuse seadus (RVS) ja sellega muutus kahju hüvitamise õiguslik regulatsioon. Täituri tegevuse peale esitatud kaebuste läbivaatamine jäi TMS § 77 järgi endiselt üldkohtu pädevusse. Riigivastutuse seadus, erinevalt Halduskohtumenetluse seadustikust, ei seosta aga halduskohtu pädevust kahju hüvitamisel sellega, et kahju on tekitatud halduskohtus vaidlustatava akti või toiminguga. Riigivastutuse seaduse § 1 lg 1 sätestab: "Käesolev seadus sätestab avaliku võimu volituste rakendamisel või muude avalike ülesannete täitmisel rikutud õiguste kaitse ja taastamise ning tekitatud kahju hüvitamise alused ja korra (riigivastutus)." Riigivastutuse seaduse § 17 lg 1 järgi võib kahju hüvitamise taotluse esitada kahju tekitanud haldusorganile või halduskohtule. Nendest sätetest tuleneb, et halduskohtu pädevuses on igasuguse avaliku võimu teostamisel või muude avalike ülesannete täitmisel tekitatud kahju hüvitamine. Siiski võib seadus sellest reeglist erandeid teha.